Ved folketingsvalget 2019 blødte Liberal Alliance stemmer og mistede ni mandater. Siden har partiet også mistet flere af sine profilerede kandidater, som er stoppet eller gået i protest.

Det gælder eksempelvis Simon-Emil Ammitzbøll-Bille, Christina Egelund og Mai Christiansen.

Senest forlader formanden for Liberal Alliance i Nordjylland, Michael Vajhøj, partiet.

»Der er truffet nogle beslutninger internt i partiet, som jeg ikke kan se mig selv som en del af. For nogen helliger målet midlet, og der er jeg af en anden opfattelse,« siger han til netmediet FlaskePosten.nu.

Michael Vajhøj er dog ikke færdig i dansk politik.

Han har ambitioner om at stille op til kommunalvalget i 2021 - denne gang bare for Venstre.

I 2017 var han Liberal Alliances kandidat til kommunalvalget i Hjørring Kommune, men blev ikke valgt ind.

Mads Asmussen fra bestyrelsen indtræder ifølge Michael Vajhøj som fungerende formand i Liberal Alliance i Nordjylland.